Писмо от Васил Левски до местни комитети, лятото на 1872
Умно да се разполагате [с устава], т.е. комуто не е за даване да го има, то да му се прочете, ако не знае да чете, или ако знае, сам да го прочете, докато каже, че го е разбрал, и пак да си остане в комитета. Неизбежно е да го има всеки действителен член, от когото се чака по всичко [или повече] работа. Изпраща Ви се и по едно окръжно писмо от ЦК, което трябва да се прочете пред всичките членове. Също и устава да го прочете един от членовете пред всички да го разкаже подробно.

* * * * *

В местния Ви комитет изпращаме разписки [квитанции], които ще давате всекиму срещу дадените му пари: кога какво дава в комитета под No-ра, както и досега. От Ц. комитет пък ще получавате друга разписка срещу събраното количество пари, кой каквото внесе [там]… За тия разписки ЦК ще Ви иска сметка от време на време, според както ще Ви разкаже приносящият.

Местният комитет трябва да има печат, който ще удря на всеки даден билет [разписка].

 Източник

 Из сборника "Свята и чиста република: избрани страници от писма на Васил Левски", съставители Иван Унджиев, Никола Кондарев, София, "Наука и изкуство", 1987, с.98, 218

Писма от Васил Левски